La Unió Musical de Llanera de Ranes, guanyadora del III Certamen de Bandes de Música Vila de Catarroja - El Meridiano de L'Horta
El diumenge 29 d’octubre es va celebrar la III edició del Certamen de Bandes de Música Vila de Catarroja, un esdeveniment amb el propòsit de «promoure i impulsar la cultura musical mitjançant el suport a les bandes de música no professionals», segons s’especificava a les bases.
Nou bandes de diferents comunitats autònomes es presentaren al certamen d’enguany, però van ser la Unió Musical de Llanera de Ranes, la Unió Musical de Mislata i el Centre Artístic Musical de Montcada les seleccionades per a competir al certamen, resultat d’un sorteig que es va realitzar al mes de juliol. Segons va explicar Lluís Marzal, reconegut percussionista catarrogí, les finalistes van ser “tres bandes amb molta projecció, que veuen el certamen com una ocasió d’engrandir-se».
Després de l’actuació de les tres bandes finalistes, el certamen va clausurar-se amb la interpretació de la Societat Musical l’Artesana de Catarroja, banda convidada. La banda dirigida per Salvador Peris Dosaigües no entrava a concurs, però igualment van fer gaudir a tots els assistents de la seua música.
La popularitat i el prestigi del Certamen ‘Vila de Catarroja’ és cada vegada major «perquè les coses estan fent-se bé, amb serietat i claredat», destacà el membre del jurat Miguel Ángel Navarro. També confessà que li encantaria que el certamen tinguera continuïtat perquè » és bo per a la música, bo per al poble i bo per a la gent jove».
Tags: bandes de música Catarroja certamen
La mayor oferta gastronómica callejera se estrena en Catarroja